Ոզնագլխիկ սովորական

Ոզնագլխիկ սովորական (), բարդածաղկավորների ընտանիքին պատկանող ծածկասերմ բույս։ Գրանցված է Հայաստանի Հանրապետության Կարմիր գրքում։

Նկարագրություն 
Բազմամյա բույս է, որի բարձրությունը 20–60 սմ է։ Ցողունը բարակ է, սպիտակ–թաղիքավոր։ Տերևները մանր են, թույլ փշոտ, վերևից մերկ, կամ ոստայնանման թավոտությամբ, իսկ տակից՝ սպիտակ–թաղիքավոր։ Զամբյուղների երկարությունը 12–17 մմ է, խոզանների փունջը զամբյուղի երկարության  1/4–ն է կազմում։ Ծածկոցի բոլոր թերթերը ազատ են, առանց գեղձային մազիկների։ Պսակը կապույտ է։

Տարածվածություն 
Հայաստանում հայտնի է միայն Դարեղեգիսի ֆլորիստիկական շրջանում (Բարձրունի գյուղի շրջակայք)։ Աճում է նաև Նախիջևանում, Նախակովկասում, Ղրիմում, Միջին և Հարավային Եվրոպայում, Անատոլիայում, Արևմտյան Սիբիրի հարավում և Միջին Ասիայում։

Էկոլոգիա 
Աճում է միջին լեռնային գոտում՝ ծովի մակարդակից 1800 մ բարձրության վրա, չոր կրաքարային լանջերին, մարգագետնատափաստանային բուսականության մեջ։ Ծաղկում է հուլիս–օգոստոս ամիսներին, պտղաբերում՝ օգոստոս–սեպտեմբերին։

Պահպանություն 
Կրիտիկական վիճակում գտնվող տեսակ է։ Հայտնի է ընդամենը մեկ պոպուլյացիա՝ 10 կմ²–ից պակաս տարածման և բնակության շրջանների մակերեսով։ Հայաստանի Կարմիր գրքի առաջին հրատարակության մեջ ընդգրկված չէր։ Ընդգրկված չէ նաև CITES–ի և Բեռնի կոնվենցիաների հավելվածներում։

Պահպանություն չի իրականացվում։

Ծանոթագրություններ 

Կրիտիկական վիճակում գտնվող տեսակներ
Բարդածաղկավորներ
Ծածկասերմ
ՀՀ Կարմիր գրքում գրանցված բույսեր
Եվրոպայի բուսական աշխարհ
1753 թվականին նկարագրված բույսեր
Ասիայի բուսական աշխարհ